TMB ชูประกันตัวใหม่”ไลฟ์ เซฟเว่อร์ 15/9″เอาใจวัยทำงานพร้อมเลือกจ่ายตามสไตล์
ทีเอ็มบี ออกผลิตภัณฑ์ใหม่ภายใต้แนวคิด "ประกันทำง่าย ใครก็มีได้" ประเดิมด้วยผลิตภัณฑ์ใหม่"ประกันชีวิต ไลฟ์ เซฟเว่อร์ 15/9" ชูจุดเด่น เลือกจ่ายตามสไตล์ จ่ายเบี้ยเบาๆ รายเดือน เพียง 1,000 บาท แบบรายปี 12,000 บาท ไม่ชาร์จดอกเบี้ย พร้อมรับเงินคืน 2,000 บาท ตั้งแต่ปีแรก ครบสัญญาได้เงินคืน 100,000 บาท ผลประโยน์ตลอดระยะเวลารวมถึง 130,000 บาท ลดหย่อนภาษีได้ 9 ปี เชื่อโดนใจกลุ่มลูกค้าวัยทำงานที่ต้องการออมพร้อมคุ้มครองชีวิต ตั้งเป้าขายปีนี้กว่า 20,000 กรมธรรม์ พร้อมเผยเบี้ยประกันรวมสิ้นไตรมาส 3/2558 โตถึงกว่า 37%
13 ต.ค. 2558

นางสาวกมลวรรณ อิ่มฤทัยเจริญโชค เจ้าหน้าที่บริหารผลิตภัณฑ์การลงทุน ธนาคารทหารไทย จำกัด (มหาชน) หรือ TMB เปิดเผยว่า ทีเอ็มบี ร่วมกับเอฟดับบลิวดี ประกันชีวิต ได้ออกผลิตภัณฑ์ประกันชีวิตตัวใหม่ ภายใต้แนวคิด “ประกันทำง่าย ใครก็มีได้” ตามคอนเซ็ปท์ธนาคาร Make THE Difference เปลี่ยนเพื่อให้ชีวิตคุณดีขึ้น
โดยใช้ชื่อผลิตภัณฑ์ประกันชีวิต “ไลฟ์ เซฟเว่อร์ 15/9” (Life Saver 15/9) เป็นกรมธรรม์ประกันชีวิตแบบสะสมทรัพย์ด้วยเงื่อนไขง่ายและชัดเจนที่สุด ด้วย 3 ตัวเลขมหัศจรรย์ คือ 1,000 2,000 100,000 อธิบายง่ายๆ คือ จ่ายเบี้ยราคาเท่ากันทุกเพศทุกวัยเพียงเดือนละ 1,000 บาท หรือ ปีละ 12,000 บาท 9 ปี คุ้มครองชีวิตนาน 15 ปี รับเงินคืน 2,000 บาท ตั้งแต่ปีแรกจนถึงปีที่ 15 สิ้นสุดสัญญารับเงินก้อนโตคืนอีก 100,000 บาท รวมรับผลประโยชน์สูงถึง 260% ของทุนประกัน โดยไม่ต้องตอบคำถามหรือตรวจสุขภาพ ให้ความคุ้มครองทันทีที่สมัคร แถมสามารถนำเบี้ยประกันที่จ่ายไปลดหย่อนภาษีเงินได้บุคคลธรรมดาได้ตามเกณฑ์ของกรมสรรพากร
สำหรับเงื่อนไขในการใช้บริการนี้ เริ่มรับประกันตั้งแต่อายุ 1 เดือนถึง 65 ปี ทุนประกันเริ่มต้นตั้งแต่ 50,000-100,000 บาทเท่านั้น แบบประกันนี้สามารถตอบโจทย์ความต้องการของลูกค้าที่ต้องการออมเงินระยะยาวได้ทั้งกลุ่มที่มีรายได้ประจำ และเจ้าของกิจการรายย่อยที่มีรายได้ระดับปานกลางขึ้นไป ซึ่งต้องการทางเลือกการออมเงินอย่างมีระเบียบวินัยผ่านประกันชีวิตที่จ่ายเบี้ยประกันภัยไม่แพงและได้รับผลตอบแทนที่แน่นอนชัดเจน
โดยนางสาวมิ่งขวัญ พัฒนวงศ์ หัวหน้าเจ้าหน้าที่บริหารสายงานส่งเสริมการตลาด ลูกค้าบุคคล เปิดเผยเพิ่มเติมว่า “จากแนวคิดผลิตภัณฑ์ “ประกันทำง่าย ใครก็มีได้” ทีเอ็มบีจึงได้ออกแคมเปญโฆษณาสื่อสารการตลาดภายใต้แนวคิดที่ว่า “เปลี่ยนการใช้จ่ายเล็กๆ เป็นเงินเก็บกับประกันชีวิตได้ง่ายๆ” โดยเราเชื่อมั่นว่านี่จะเป็นอีกหนึ่งผลิตภัณฑ์ที่จะเปลี่ยนเพื่อให้ชีวิตลูกค้าดีขึ้น”
สำหรับผลการดำเนินงานของ ด้านแบงก์แอสชัวรันส์ของทีเอ็มบี ณ ไตรมาสที่ 3/2558 มีเบี้ยประกันรับใหม่ทั้งสิ้นกว่า 2,500 ล้านบาท โตขึ้นกว่า 37% จากช่วงเดียวกันของปีที่แล้ว และคาดว่าจะมีเบี้ยประกันรวม ณ สิ้นปี 2558 จำนวน 4,000 ล้านบาท
 